Gunung Padang
Tutkimushistoriaa

Gunung Padangin kaivauksiin ja iän määrittämiseen liittyy kiistoja, ja eri tahot ovat tutkineet kohdetta ainakin 1980-luvulta lähtien. Vuonna 2012 alueen paikalliset asukkaat vastustivat alueilla tehtyjä kaivauksia, sillä vuosituhannen alussa aarteenetsijät tuhosivat vastaavanlaisen alueen Bogorin kaupungin lähellä.
Indonesian entinen presidentti, eläkkeellä oleva kenraali Susilo Bambang Yudhoyono on ollut erittäin innostunut Gunung Padangiin liittyvistä tutkimuksista. Muinaiskohteen iän määrittäminen onkin saanut nationalistisen tehtävän sävyjä. 34 indonesialaista arkeologia ja geologia kirjoitti 2010-luvun alussa Yudhoyonolle vetoomuksen, jossa he ilmaisivat suhtautuvansa epäillen geologi Danny Hilmanin työryhmän tutkimusmenetelmiin ja tutkimuksen perimmäisiin syihin. Hilmanin tutkimusryhmä on arvioinut, että pyramidin ydin todennäköisesti koostuu tarkasti muovatusta andesiitista eli jäähtyneestä laavasta.
Danny Hilmanin työryhmä on esittänyt, että radiohiiliajoituksen mukaan rakennelman vanhin osa olisi rakennettu viime jääkauden aikana, noin 25 000–14 000 vuotta ennen ajanlaskun alkua. Pyramidi saattaisi siis työryhmän mukaan olla jopa 27 000 vuotta vanha. Jos tämä pitää paikkansa, Gunung Padang olisi yli 20 000 vuotta vanhempi kuin Egyptin pyramidit. Se olisi myös tuhansia vuosia iäkkäämpi kuin noin 9 000 vuotta ennen ajanlaskua rakennettu ja Turkissa sijaitseva Göpekli Tepe, jota pidetään maailman vanhimpana temppelinä. Tutkimuksen mukaan Gunung Padangin ensimmäiset rakentajat olivat myöhemmin hylänneet kohteen tuhansiksi vuosiksi. Sitten rakennelma olisi tarkoituksella haudattu maan alle noin 7 000 vuotta ennen ajanlaskun alkua tuntemattomasta syystä. Hilmanin tutkimusryhmän radiohiiliajoitus viittaa myös siihen, että monikerroksista rakennelmaa olisi jatkettu eri aikakausilla. Seuraavat rakentajat tulivat Hilmanin tutkimuksen mukaan Gunung Padangiin ja rakensivat uuden osan vanhan päälle vuosien 6 000 ja 5 500 välillä ennen ajanlaskun alkua. Tutkimus myös esittää, että pyramidin viimeinen osa, eli kukkulan päällä nykyisin näkyvät kiviterassit, rakennettiin joskus 2 000–1 100 vuotta ennen ajanlaskun alkua. Tutkijat väittävät myös löytäneensä todisteita mahdollisesta suuresta maanalaisesta kammiosta kukkulan sisällä.
Jos kohteen arvioitu rakennusaika pitäisi paikkansa, pyramidi olisi rakennettu ennen maanviljelyksen keksimistä ja tuhansia vuosia ennen ensimmäisiä tunnettuja sivilisaatioita. Hilmanin tutkimusryhmä arvioi, että rakentajilla täytyi olla tietämystä kehittyneistä muuraustaidoista jo viime jääkauden aikana. Tämä haastaa nykykäsityksen, jonka mukaan ihmisen sivilisaatio ja rakennustekniikat kehittyivät vasta jääkauden jälkeen alkaneella lämpimällä kaudella.
Vuonna 2022 Gunung Padang sai huomiota, sillä siitä tehtiin jakso suoratoistopalvelu Netflixin ohjelmasarjaan Ancient Apocalypse. Siinä britannialainen kirjailija Graham Hancock esittelee kiistanalaista teoriaansa, jonka mukaan jääkaudella kukoisti sivilisaatio, joka tuhoutui jonkinlaisessa mullistuksessa, mahdollisesti Maahan törmänneen meteoriitin seurauksena. Monet arkeologit ja asiantuntijat ovat tyrmänneet Hancockin teoriat. Sen sijaan Hilman ja hänen tutkimusryhmänsä kiittävät oman tutkimuksensa lopussa Hancockia siitä, että tämä on oikolukenut heidän käsikirjoituksensa ja nostanut Gunung Padangin esiin Ancient Apocalypse -ohjelmassa.